Goeie nuus vir ‘7de Laan’-kykersFoto: Facebook Die omnibus van die gewilde SABC2-sepie 7de Laan keer vanaf 2 Julie terug na dié kanaal. Dié nuus is Woensdag amptelik deur die tydskrif tvplus bekend gemaak. 7de Laan het die nuus ook op sy amptelike Facebook-blad bevestig. Die sepie het in Februarie vanjaar gesê die SAUK het dié omnibus gekanselleer sodat die uitsaaier sy programskedule kan vernuwe. ŉ Nuwe musiekprogram is onder meer vir dié tydgleuf op SABC beplan. Die SAUK het ook in Januarie vanjaar die program na die 18:00-tydgleuf geskuif terwyl dit voorheen om 18:30 uitgesaai is. Die gewilde sepie se tydgleuf het sedert sy verskyning in 2000 nog net twee keer vantevore verander toe dit sedert 4 Julie verlede jaar om 19:00 uitgesaai is, en nou weer om 18:00 op weeksdae. 7de Laan het sy 4 000ste episode op 18 Januarie opgeneem. Die sepie vier vanjaar sy 17de jaar op die kassie. Rosa-Marie Erasmus, woordvoerder van 7de Laan, kon nie onmiddellik vir kommentaar bereik word nie. Dit is nog onduidelik of herhalings steeds tussen Maandae en Vrydae om 13:00 op SABC2 uitgesaai gaan word, en ook om 10:30 op SABC3.